Príloha č. 4

**RÁMCOVÁ ZMLUVA**

**na dodanie potravín**

**„Mrazená hydina a ryby“**

pre Školskú jedáleň ako súčasť Materskej školy Klasov

uzavretá podľa zákona č. 343/2015 Z. z. o verejnom obstarávaní a o zmene a doplnení niektorých zákonov a podľa § 269 ods.2 § 409 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) (ďalej len “zmluva”)

**Zmluvné strany**

|  |  |  |  |
| --- | --- | --- | --- |
| Predávajúci:Sídlo: IČO: DIČ: IČ DPH: zapísaná v  bankové spojenie:zastúp.: Kontaktná osoba:E-mail:Telefón:(ďalej len „predávajúci“ v príslušnom gramatickom tvare)A |  |  |  |
| Kupujúci: Obec Klasov, Klasov 108, 951 53 KlasovPrevádzka: Školská jedáleň ako súčasť Materskej školy KlasovSídlo: Klasov 97, 951 53 KlasovIČO: 00308102DIČ: 2021056587IČ DPH: v zastúpení Ján BALÁZS, starosta obce KlasovKontaktná osoba: Ing.Katarína Galabová, vedúca ŠJE-mail: jedalenklasov@gmail.comTelefón: 037/ 788 30 31(ďalej len „kupujúci“ v príslušnom gramatickom tvare)(spoločne ako „Zmluvné strany“ v príslušnom gramatickom tvare) |  |  |  |

**PREAMBULA**

Podkladom pre uzatvorenie tejto Zmluvy je výsledok verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na predmet zákazky„**Mrazená hydina a ryby**“, ktorého úspešným uchádzačom sa stal predávajúci.

**Článok I**

**Predmet Zmluvy**

1.1 Účelom tejto zmluvy je ustanoviť rámcové zmluvné podmienky pre uzatváranie čiastkových objednávok (ďalej len „objednávok“) medzi predávajúcim a kupujúcim, s cieľom zabezpečiť opakovanú a kontinuálnu dodávku potravín pre ŠJ ako súčasť MŠ Klasovv závislosti od požiadaviek a potrieb kupujúceho, za podmienok ustanovených touto zmluvou a jednotlivými objednávkami.

1.2 Vzájomné práva a povinnosti zmluvných strán sa budú riadiť ustanoveniami tejto zmluvy, pokiaľ objednávka uzavretá medzi zmluvnými stranami na základe a v rozsahu tejto zmluvy neustanoví inak.

1.3 Predmetom tejto zmluvy je záväzok predávajúceho počas platnosti a účinnosti tejto zmluvy riadne a včas dodávať kupujúcemu tovar špecifikovaný vo výzve na predkladanie ponúk a v Prílohe č. 2 „Návrh na plnenie kritérií –cenová ponuka“

1.4 Kupujúci pri realizácii dodávok tovaru predávajúcim bude vykonávať kontrolu preberaného tovaru z dôvodu overenia či dodaný tovar má požadovanú kvalitu a spĺňa parametre čerstvosti tovaru a neuplynula viac ako 1/3 z doby spotreby overením aký čas zostáva do dátumu spotreby. Kupujúci pri preberaní tovaru preverí dodané množstvo tovaru kontrolným vážením.

1.5 V prípade ak predávajúci poruší zásadu čerstvosti a kvality dodaného tovaru, kupujúci tento nepreberie, uvedenú skutočnosť zaznamená na dodacom liste a bude to považovať za hrubé porušenie zmluvy. V prípade ak množstvo uvedené na dodacom liste sa nezhoduje s množstvom tovaru zisteným pri kontrolnom vážení pri preberaní tovaru, sa zistená váha zaznamená v dodacom liste a predávajúci vystaví faktúru len na množstvo tovaru, ktoré bolo reálne dodané kupujúcemu.

1.6 V prípade bezproblémového dodania tovaru predávajúcim sa kupujúci zaväzuje riadne a včas dodaný tovar od predávajúceho prevziať a zaplatiť predávajúcemu kúpnu cenu, určenú v súlade s čl. III. tejto zmluvy.

1.7 Kupujúci je oprávnený v objednávke objednať aj taký tovar, ktorý nie je uvedený v Prílohe č. 2 k tejto zmluve alebo iný druh tovaru na základe zmenených požiadaviek na výživové a nutričné hodnoty stravy pre klientov.

1.8 Predávajúci sa zaväzuje počas celého trvania tejto zmluvy mať v obchodnej ponuke a k dispozícii pre kupujúceho celý sortiment tovaru podľa Prílohy č. 2 tejto zmluvy.

1.9 Zmluvné strany sa dohodli, že rozsah a množstvo tovaru uvedené v Prílohe č. 2 k tejto zmluve je len orientačné a skutočne odobrané množstvo sa bude odvíjať od skutočných potrieb kupujúceho po dobu trvania tejto zmluvy.

1.10 Predávajúci sa touto zmluvou zaväzuje dodávať tovar, ktorý musí spĺňať všetky zákonom stanovené normy a musí byť slovenského pôvodu a 1. akostnej triedy. Predávajúci bude všetky plnenia tejto zmluvy vykonávať v súlade s príslušnými právnymi predpismi a štandardmi kvality uplatňujúcimi sa v danej oblasti.

1.11 Predávajúci prehlasuje, že na dodanie Tovaru je oprávnený podľa platných právnych predpisov.

**Článok č. II.**

**Dodacie podmienky**

2.1 Predávajúci sa zaväzuje dodávať kupujúcemu tovar podľa článku I. tejto zmluvy priebežne počas platnosti tejto zmluvy do miesta dodania tovaru v dňoch školského vyučovania v ranných hodinách 2-3 krát do týždňa, na základe telefonického alebo mailového zadania zodpovednou osobou kupujúceho (príp. aj prostredníctvom iných vzájomne dohodnutých elektronických systémov predávajúceho). Spolu s tovarom bude doručený dodací list alebo faktúra.

2.2 Kupujúci si vyhradzuje právo upraviť objednávku tovaru do 14:00 hod. v deň pred dňom dodania tovaru.

2.3 Tovar bude dodávaný na základe objednávok vystavených zodpovednou osobou kupujúceho, ktoré budú obsahovať množstvo, druh tovaru, požadované miesto dodania a lehotu plnenia. V prípade oneskorenia predložených objednávok predávajúci nemôže byť sankcionovaný za neúplné, oneskorené dodanie tovaru.

2.4 Predávajúci je povinný potvrdiť príjem a akceptáciu objednávky, a to rovnakou formou, ako bola objednávka doručená predávajúcemu. Potvrdením objednávky zo strany predávajúceho sa považuje objednávka za uzavretú, s tým, že predávajúci je povinný dodať kupujúcemu tovar podľa príslušnej objednávky do dohodnutého miesta dodania v dobe dodania určenej v objednávke alebo v tejto zmluve.

2.5 Povinnosť predávajúceho dodať kupujúcemu tovar je splnená tým, že kupujúcemu umožní s tovarom nakladať (t. j. tovar prevziať) v dohodnutom mieste dodania.

2.6 V prípade prekážok spočívajúcich vo vyššej moci, ktoré predávajúcemu bránia v splnení jeho povinností dodať tovar kupujúcemu v dojednanej dobe podľa riadnej a úplnej objednávky, predlžuje sa lehota na dodanie tovaru o dobu trvania týchto prekážok. Predávajúci sa zaväzuje, že vznik a predpokladanú dobu trvania prekážok podľa prvej vety oznámi bez zbytočného odkladu kupujúcemu.

2.8 Súčasťou záväzku predávajúceho podľa tejto zmluvy sú aj služby spojené s dodaním tovaru, t. j. zabezpečenie kompletizácie tovaru, balenie tovaru, jeho doprava a vyloženie v mieste plnenia.

2.9 Dopravu predmetu kúpy na miesto dodania, určené kupujúcim v objednávke, zabezpečuje predávajúci na vlastné náklady tak, aby bola zabezpečená dostatočná ochrana pred jeho poškodením alebo znehodnotením.

2.10 Na tento účel predávajúci vlastní platné osvedčenie Regionálnej veterinárnej a potravinovej správy SR o hygienickej spôsobilosti dopravného prostriedku na prepravu potravín a surovín v zmysle potravinového kódexu SR. V prípade, ak dodávka tovaru sa bude vykonávať na základe zmluvného vzťahu s dopravcom, uchádzač predloží uzavretú zmluvu s dopravcom a potvrdenie hygienickej spôsobilosti na motorové vozidlá, ktoré sú spôsobilé na prepravu predmetu zákazky. Z predložených potvrdení musí byť zrejmé, že prevádzka uchádzača spĺňa všetky príslušné hygienické požiadavky podľa osobitných predpisov na skladovanie, manipuláciu a dopravu pekárenských výrobkov a ich uvádzanie na trh v Slovenskej republike, resp. uvádzanie na trh a vývoz do členských štátov Európskej únie.

**Článok č. III.**

**Kúpna cena**

3.1 Kúpna cena je stanovená podľa zákona NR SR 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z.z. o cenách v znení neskorších predpisov.

Kúpna cena tovaru bez DPH ....................................

Kúpna cena je stanovená vrátane obalu, dopravy do miesta plnenia a ďalších nákladov spojených s dodávkou tovaru na miesto určenia.

3.2 Zmluvná cena bude za plnenie objednávky stanovená ako násobok jednotkovej ceny príslušného tovaru podľa Prílohy č. 2 tejto zmluvy a počtu jednotiek daného tovaru.

3.3 Ak sa do termínu dodávky tovaru zvýšia náklady vyplývajúce zo zmien platných právnych predpisov, bankových sadzieb, rozhodnutí štátnych organov a iných podmienok, ktoré v čase uzavretia zmluvy nebolo možné predpokladať, predávajúci je oprávnený navrhnúť úpravu cien.

3.4 Predávajúci sa zaväzuje kupujúcemu znížiť jednotkové ceny kedykoľvek počas trvania zmluvy, a to v prípade zavedenia tzv. akciových cien tovaru na trhu (ďalej len „akciové ceny“), a to aj bez vyzvania kupujúcim, priamo znížením ceny vo faktúre vystavenej a doručenej kupujúcemu po dodaní tovaru, ktorého sa akciové ceny týkajú.

3.5 Kupujúci je oprávnený realizovať prieskum trhu za účelom zistenia aktuálnej ceny tovaru, za ktorú by bolo možné tovar aktuálne kúpiť na trhu (ďalej len „prieskum trhu") a to nasledovne:

a) Počas trvania zmluvy je zodpovedný zamestnanec kupujúceho oprávnený realizovať prieskum trhu v 6. mesačných intervaloch.

b) Prieskum trhu bude realizovaný minimálne prostredníctvom troch nezávislých ponúk na tovar, ktorý ostáva k plneniu zmluvy. Z prieskumu trhu kupujúci vedie písomnú dokumentáciu.

c) V prípade, ak priemer ceny za tovar určený z troch ponúk získaných v rámci prieskumu trhu je nižší ako jednotkové ceny zmluvy, je kupujúci oprávnený v objednávke na dodanie tovaru požadovať od predávajúceho dodanie tovaru za cenu zodpovedajúcu sume priemeru medzi tromi najnižšími cenami zistenými z tohto prieskumu trhu a predávajúci sa zaväzuje dodať tovar kupujúcemu za takto určenú cenu. Dokumentácia o výsledkoch prieskumu trhu bude súčasťou objednávky kupujúceho.

d) V prípade, ak priemer ceny za tovar určený z troch ponúk získaných v rámci prieskumu trhu je vyšší ako jednotkové ceny zmluvy, je kupujúci oprávnený v aktuálnej objednávke na dodanie tovaru akceptovať zvýšenie cien tovaru pre predávajúceho na základe vypracovaného a podpísaného dodatku zmluvnými stranami, podľa §18 ZVO. Dodanie tovaru za cenu zodpovedajúcu sume priemeru medzi tromi cenami zistenými z tohto prieskumu trhu. Dokumentácia o výsledkoch prieskumu trhu bude súčasťou dodatku k zmluve.

3.6 Kupujúci sa zaväzuje predávajúcemu zvýšiť jednotkové ceny počas trvania zmluvy v prípade, ak Ministerstvo pôdohospodárstva a rozvoja vidieka SR na stránke Pôdohospodárskej platobnej agentúry [www.apa.sk](http://www.apa.sk) v časti Agrárne trhové informácie Slovenska (ATIS) dva krát po sebe zverejní zvýšenie ceny danej potraviny. Kupujúci bude porovnávať zvýšenie ceny predávajúceho na konkrétny druh potraviny s priemernou cenou potraviny, ktorá je zverejnená na [www.apa.sk](http://www.apa.sk) .

3.7 Kúpna cena môže byť po dohode zmluvných strán zvýšená o mieru inflácie v SR potvrdenú Štatistickým úradom SR, formou podpísaného dodatku k zmluve.

**Článok č. IV.**

**Platobné podmienky**

4.1 Predmetom fakturácie bude len skutočne objednaný, dodaný a kupujúcim prebraný druh tovaru podľa potreby kupujúceho počas trvania zmluvy. K fakturovaným cenám za dodaný tovar bude uplatnená DPH v zmysle platných právnych predpisov Slovenskej republiky v čase fakturácie.

4.2 Kúpna cena je splatná na základe faktúry, ktorá bude kupujúcemu predkladaná za každú objednávku. Faktúry musia obsahovať náležitosti daňového dokladu a špecifikáciu ceny, povinnou prílohou faktúry je dodací list skutočne prebraného tovaru kupujúcim. Lehota splatnosti faktúry je do 14 dní odo dňa jej doručenia. Pre účely tejto zmluvy sa za deň úhrady považuje deň odoslania príslušnej finančnej sumy z účtu kupujúceho na účet predávajúceho.

4.3 V prípade, ak faktúra nebude obsahovať všetky náležitosti daňového dokladu alebo bude absentovať dodací list, kupujúci je oprávnený vrátiť ju predávajúcemu do dátumu splatnosti s tým, že prestane plynúť lehota splatnosti faktúry. Predávajúci je povinný faktúru podľa charakteru nedostatku opraviť alebo vystaviť novú. Na opravenej alebo novej faktúre vyznačí nový dátum splatnosti faktúry.

4.4 Faktúra bude doručená vždy do Školskej jedálne v Klasove alebo na e-mailovú adresu jedalenklasov@gmail.com.

4.5 Predávajúcemu sa umožňuje realizovať elektronickú fakturáciu v zmysle § 2 Zákona č. 215/2019 Z. z. o zaručenej elektronickej fakturácii a centrálnom ekonomickom systéme.

**Článok č. V.**

**Možnosť odmietnutia tovaru**

5.1 Kupujúci si vyhradzuje právo odmietnuť prevziať tovar z dôvodu nedodržania ceny, akosti, štruktúry alebo množstva tovaru špecifikovaného v objednávke, pokiaľ sa zmluvné strany nedohodnú inak. Kupujúci odmietne prevziať tovar aj v prípade ak tovar nemá požadovanú kvalitu a nespĺňa parametre čerstvosti tovaru a uplynula viac ako 1/3 z doby spotreby tovaru. V prípade ak predávajúci poruší zásadu čerstvosti a kvality dodaného tovaru, kupujúci tento nepreberie a bude to považovať za hrubé porušenie zmluvy.

**Článok č. VI.**

**Zodpovednosť za vady a akosť tovarov**

6.1 Predávajúci zodpovedá za to, že dodaný tovar je spôsobilý na uvedenie na trh a spĺňa kvalitatívne požiadavky, ktoré sú stanovené všeobecne záväznými právnymi predpismi, ako i normami a požiadavkami predpisov Európskej únie pre potraviny. Predávajúci sa zaväzuje, že dodávaný tovar bude zodpovedať zákonu číslo 152/1995 Z. z. o potravinách v znení neskorších predpisov a Vyhláškam v súlade s Potravinovým kódexom SR.

6.2 Predávajúci je povinný dodať kupujúcemu tovar v množstve a akosti podľa podmienok tejto zmluvy a konkrétnej objednávky, ktorý je spôsobilý na užívanie na dojednaný účel. V prípade, ak sa tak nestane a tovar má vady, kupujúci si vyhradzuje právo neprevziať tovar so zjavnými vadami. Prípadné skryté vady alebo zjavné vady dodaného tovaru nezistené pri preberaní tovaru, kupujúci písomne oznámi predávajúcemu bez zbytočného odkladu po ich zistení, najneskôr do uplynutia záručnej doby - záručná doba stanovená výrobcom bude vyznačená na obaloch tovaru alebo pri nebalenom tovare na dodacom liste.

6.3 Ak kupujúci zistí kvalitatívne nedostatky pri dodaní tovaru, má právo tovar odmietnuť t.j. neprevziať, a voči predávajúcemu si uplatniť reklamáciu s odôvodnením.

6.4 Kupujúci má nárok na dodanie chýbajúcej časti alebo chýbajúceho množstva tovaru na dodanie náhradného tovaru a to najneskôr do 24 hodín od zistenia tejto skutočnosti a neprevzatia pôvodnej dodávky tovaru.

6.6 Predávajúci je povinný vysporiadať reklamáciu nedostatkov akosti ihneď.

6.7 Predávajúci je povinný písomne sa vyjadriť k reklamácii najneskôr do 3 dní po jej doručení. Ak sa v tejto lehote nevyjadrí, znamená to, že súhlasí s opodstatnenosťou reklamácie.

6.8 V ostatných prípadoch, neupravených touto zmluvou, sa budú zmluvné strany riadiť ustanoveniami § 422 a nasl. Obchodného zákonníka, ktoré upravujú nároky zo zodpovednosti za vady tovaru.

6.9 Nebezpečenstvo vzniku škody na dodanom tovare prechádza na kupujúceho okamihom prevzatia tovaru v prevádzke kupujúceho.

**Článok č. VII.**

**Práva a povinnosti zmluvných strán**

7.1 Predávajúci potvrdzuje, že sa dôkladne zoznámil s rozsahom a povahou požadovaného tovaru, a s podkladmi predloženými kupujúcim, ktoré predávajúci považuje za dostačujúce.

7.2 Predávajúci je povinný dodať tovar pre kupujúceho s profesionálnou starostlivosťou, v požadovanej kvalite, na svoje náklady a na svoje nebezpečenstvo. Predávajúci je oprávnený využiť pre dodanie tovaru aj tretie osoby, ale len v prípade obdržania osobitného písomného súhlasu kupujúceho, pričom predávajúci zodpovedá v takom prípade, ako keby tovar dodával sám a zaväzuje sa dodržiavať zásady mlčanlivosti a ochrany informácií o všetkých skutočnostiach, ktoré by mohli poškodiť obchodné záujmy alebo dobré meno kupujúceho.

7.3 Predávajúci a kupujúci sa zaväzujú, že si budú poskytovať potrebnú súčinnosť pri plnení záväzkov vyplývajúcich z tejto zmluvy a navzájom sa budú včas informovať o všetkých skutočnostiach potrebných pre spoluprácu podľa tejto zmluvy.

7.4 Predávajúci sa zaväzuje, že zabezpečí také kapacity a osoby s odbornými znalosťami a technickým vybavením, ktoré sú k dodaniu tovaru potrebné. Predávajúci prehlasuje, že má v čase podpisu/uzatvorenia zmluvy povolenia a licencie, ktoré sú nevyhnutné k dodaniu tovaru, a že tieto povolenia sú postačujúce k tomu, aby mohol tovar riadne a úplne dodať.

7.5 Pri dodaní tovaru bude predávajúci postupovať samostatne, pričom je povinný dodržiavať právne predpisy, technické a iné normy a je viazaný pokynmi kupujúceho. Predávajúci sa v prípade nevhodnosti pokynov kupujúceho zaväzuje kupujúceho na túto skutočnosť bezodkladne písomne upozorniť, popísať príslušný nevhodný pokyn a možné negatívne dôsledky jeho splnenia.

7.6 S poukazom na ustanovenia zákona č. 222/2004 Z. z. o dani z pridanej hodnoty (ďalej len „Zákon o DPH“) upravujúce ručenie kupujúceho za DPH uvedenú vo faktúre predávajúceho, predávajúci:

vyhlasuje, že ku dňu podpisu tejto zmluvy neexistujú dôvody, na základe ktorých by sa kupujúci ako odberateľ mal stať ručiteľom za daň nezaplatenú predávajúcim ako predávajúcim podľa § 69 ods. 14 v nadväznosti na § 69b Zákona o DPH; najmä, že nemá nedoplatky na daniach a nie sú u neho dôvody, pre ktoré by mohlo dôjsť k zrušeniu jeho registrácie pre DPH podľa § 81 ods. 4 písm. b) druhého bodu Zákona o DPH a nie je vedený v zozname osôb, u ktorých nastali dôvody na zrušenie registrácie pre DPH podľa § 81 ods. 4 písm. b) druhého bodu Zákona o DPH, vedenom Finančným riaditeľstvom Slovenskej republiky (ďalej len „Zoznam rizikových subjektov“); a zaväzuje sa, že najneskôr do 3 dní od vzniku takej skutočnosti, bude kupujúceho písomne informovať o vzniku dôvodov, pre ktoré by mohlo dôjsť k zrušeniu registrácie predávajúceho pre DPH podľa § 81 ods. 4 písm. b) druhého bodu Zákona o DPH a najneskôr do 3 dní od vzniku skutočnosti bude písomne informovať kupujúceho o tom, že predávajúci bol zverejnený v Zozname rizikových subjektov a uvedie dátum zverejnenia.

7.7 V prípade, ak bude predávajúci zverejnený v Zozname rizikových subjektov, je kupujúci tiež oprávnený odstúpiť od tejto Zmluvy.

**Článok č. VIII**

**Vlastnícke právo k tovaru**

8.1 Vlastníkom tovaru až do jeho odovzdania kupujúcemu je predávajúci, ktorý znáša dovtedy aj nebezpečenstvo škody na tovare.

8.2 Vlastníctvo a nebezpečenstvo škody na tovare prechádza na kupujúceho jeho prevzatím.

**Článok č. IX.**

**Informačná bezpečnosť**

9.1 Pri plnení predmetu zmluvy sa obe zmluvné strany zaväzujú dodržiavať zásady informačnej bezpečnosti podľa zák. NR SR č. 18/2018 Z. z. o ochrane osobných údajov v znení neskorších predpisov.

9.2 Osobné údaje štatutárnych zástupcov, vyskytujúce sa na tejto zmluve, môžu byť použité na spracovanie v informačných systémoch Zmluvných strán pre účely súvisiace s touto zmluvou a prípadnými ďalšími obchodnými vzťahmi medzi Zmluvnými stranami.

9.3. Osobné údaje fyzických osôb, prostredníctvom ktorých Zmluvné strany konajú a plnia predmet tejto zmluvy, vo vlastnom mene spracúvajú obe Zmluvné strany. Spracúvanie týchto osobných údajov je nevyhnutné na plnenie tejto zmluvy, účelom spracúvania osobných údajov je výlučne plnenie tejto zmluvy. Doba uchovávania osobných údajov je 5 rokov po zániku platnosti tejto zmluvy, ak osobitný zákon nestanovuje inak.

9.4. Dotknutá osoba má v zmysle GDPR

1. právo požadovať od zmluvných strán prístup k osobným údajom týkajúcim sa jej osoby;
2. právo na opravu osobných údajov;
3. právo na vymazanie osobných údajov a právo na obmedzenie spracúvania osobných údajov;
4. právo na prenosnosť osobných údajov;
5. právo podať návrh na začatie konania o ochrane osobných údajov na Úrade na ochranu osobných údajov Slovenskej republiky.

9.5. Poskytnutie osobných údajov v rozsahu meno a priezvisko štatutára a kontaktnej osoby, e-mailová adresa a telefónne číslo kontaktnej osoby je požiadavkou, ktorá je potrebná na plnenie tejto zmluvy. Neposkytnutie uvedených osobných údajov má za následok nemožnosť plniť túto zmluvu.

9.6. Zmluvné strany sa zaväzujú informovať všetky dotknuté osoby, ktorých osobné údaje v súvislosti s uzatvorením a plnením tejto zmluvy spracúvajú, o ich vyššie uvedených právach vyplývajúcich z GDPR.

9.7. Zmluvné strany deklarujú, že prijali primerané technické a organizačné opatrenia na zabezpečenie bezpečnosti osobných údajov. Predávajúci súhlasí so spracovaním poskytnutých údajov v informačnom systéme kupujúceho.

**Článok č. X.**

**Doba platnosti a skončenie zmluvy**

10.1 Zmluva sa uzatvára na dobu určitú a to na 24 mesiacov odo dňa nadobudnutia jej účinnosti alebo do vyčerpania kúpnej ceny, podľa toho, ktorá skutočnosť nastane skôr. Opakované plnenie bude zabezpečované na základe čiastkových objednávok.

10.2 Zmluva nadobúda platnosť dňom podpísania obidvoma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.

10.3 Každá zo zmluvných strán môže zmluvu kedykoľvek vypovedať bez udania dôvodu, a to písomnou výpoveďou riadne doručenou druhej zmluvnej strane. Výpovedná lehota je jeden mesiac a začína plynúť od prvého dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca.

10.4 Pri podstatnom porušení povinností vyplývajúcich z tejto zmluvy môže oprávnená strana okamžite písomne odstúpiť od zmluvy a požadovať od povinnej strany náhradu škody, ktorá jej vinou vznikla, v súlade s platnou právnou úpravou. Strany sa dohodli za podstatné porušenie povinností považovať porušenie akejkoľvek povinnosti vyplývajúcej z tejto zmluvy. Úplná alebo čiastočná zodpovednosť strany je vylúčená v prípadoch zásahu vyššej moci.

10.5 Kupujúci je oprávnený odstúpiť od tejto zmluvy aj v prípade, ak predávajúci vstúpil do likvidácie, na jeho majetok bol vyhlásený konkurz alebo povolené vyrovnanie, bol podaný návrh na vyhlásenie konkurzu na jeho majetok alebo na povolenie vyrovnania ako aj vtedy, ak existuje dôvodná obava, že plnenie záväzkov predávajúceho v zmysle tejto zmluvy je vážne ohrozené a kupujúci zistí, že jeho Osvedčenie Regionálnej veterinárnej a potravinovej správy SR o hygienickej spôsobilosti dopravného prostriedku na prepravu predmetu zmluvy v zmysle Potravinového kódexu SR stratilo platnosť.

10.6 Odstúpenie od zmluvy nemá vplyv na nárok na náhradu škody vzniknutej porušením zmluvy a nároku na zmluvnú pokutu.

10.8. Zmluvné podmienky, špecificky neupravené touto zmluvou, a to najmä záruky, dôsledky neplnenia zmluvy, zmluvné pokuty, náhrada škody a riešenie sporov, sa riadia ustanoveniami Obchodného zákonníka a to aj po uplynutí doby, na ktorú bola zmluva uzavretá.

10.9 Predávajúci berie na vedomie, že kupujúci nesmie uzavrieť túto zmluvu s predávajúcim, ktorý má povinnosť zapisovať sa do registra partnerov verejného sektora a nie sú zapísaní v registri partnerov verejného sektora alebo ktorých subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora nie sú zapísaní v registri partnerov verejného sektora.

**Článok XI.**

**Záverečné ustanovenia**

11.1 Otázky a vzťahy, ktoré nie sú touto zmluvou osobitne upravené sa spravujú ustanoveniami Obchodného zákonníka a iných všeobecne záväzných právnych predpisov.

11.2 Túto Zmluvu je možné meniť a dopĺňať iba písomnými očíslovanými dodatkami na základe dohody zmluvných strán.

11.3 Táto zmluva bola vyhotovená v štyroch originálnych vyhotoveniach, z ktorých jedno je určené pre predávajúceho a tri pre kupujúceho.

11.4 Obe zmluvné strany prehlasujú, že si túto zmluvu pred jej podpisom prečítali, porozumeli jej ustanoveniam, bola uzatvorená podľa ich slobodnej a vážnej vôle, nie v tiesni za jednostranne nevýhodných podmienok, s jej obsahom bez výhrad súhlasia a na znak súhlasu ju vlastnoručne podpisujú.

V .............. dňa ..................... V .............. dňa .....................

|  |  |  |
| --- | --- | --- |
| Za Kupujúceho |  | Za Predávajúceho  |